钦定古今图书集成/明伦汇编/官常典/第562卷 > 韩弘
## 钦定古今图书集成/明伦汇编/官常典/第562卷 > 韩弘

按《唐书》本传：“弘，滑州匡城人。少孤，依其舅刘元佐。举
明经不中，从外家学骑射，由诸曹试大理评事，为宋
州南城将事。刘全谅署都知兵马使。贞元十五年，全
谅死，军中思元佐，以弘才武，共立为留后。请监军，表
诸朝。诏检校工部尚书，充宣武节度副大使，知节度
事。先是，曲环死，吴少诚与全谅谋袭陈许，使数辈仍”
在馆，弘始得帅，欲以忠自表于众，即驱出少诚使斩
之，选卒三千，会诸军击少诚，败之。汴自刘士宁以来，
军益骄，及杀陆长源主帅，势轻不可制。弘察军中素
恣横者刘锷等三百人，一日数其罪，斩之牙门，流血
丹道，弘言笑自如。自是讫弘去，无一敢肆者。李师古
屯曹州以谋郑滑，或告师古：“治道矣，兵且至，请备之。”
弘曰：“师来不除道也。”师古情得，乃引去。累授检校司
空、同中书门下平章事。弘以官与太原王锷等诒书，
宰相耻为锷下。宪宗方用兵淮西，藉其重，更授检校
司徒，班锷上。严绶以王师败，乃拜弘淮西诸军行营
都统，使捍两河，而令李光颜、乌重引击贼。弘不亲屯，
遣子公武领兵三千属光颜，然阴为逗桡计，以危国
邀功者，每诸将告捷，辄絫日不怡。元济平，以功加兼
侍中，封许国公。李师道诛，弘大惧，因请入朝，册拜司
徒、中书令。以足疾，命中人掖拜，固愿留京师。帝崩，摄
冢宰。俄出为河中节度使。以病请还，复拜司徒、中书
令。卒，年五十八，赠太尉，谥曰隐。始，弘自汴来朝，献马
三千、绢五十万，它锦彩三万，而汴之库厩钱尚百万
缗，绢亦百馀万，马七千、粮三百万斛，兵械不可数。弘
为人庄重寡言，罪杀人，问法何如，不自为轻重。沈谋
勇断，故少诚，师道等皆惮之。诏使至，或骜侮不为礼。
齐、蔡平，势屈而后请觐，然天子尊宠异等，能以名位
始终，亦其天幸。子公武。